Xalqaro matematika olimpiadasi. Xalqaro matematika olimpiadasi (; IMO) maktab oʻquvchilari uchun moʻljallangan matematika olimpiadasidir. Xalqaro fan olimpiadalarining eng qadimiysi hisoblanadi. Ilk marotaba 1959-yilda Ruminiyada boʻlib oʻtgan. Oʻshandan buyon har yili oʻtkazilib kelinmoqda (1980-yil bundan mustasno). Unda har bir mamlakatdan olti nafar ishtirokchidan tuzilgan jamoa va ikki nafar jamoa rahbari qatnashadi. Musobaqaga qatnashish uchun saralash mamlakatlar boʻyicha farq qiladi, biroq koʻpincha saralashlar bir qator testlardan iborat boʻladi. Xalqaro matematika olimpiadasida taxminan barcha qatnashchilarning eng yuqori ball toʻplagan 50 foizi mukofotlar bilan taqdirlanadi. Jamoalar rasman tan olinmagan boʻlib, barcha ballar faqat individual qatnashchilarga beriladi, ammo jamoaviy natijalar norasmiy ravishda individual natijalarga qaraganda koʻproq taqqoslanadi. Olimpiadada qatnashuvchi ishtirokchi 20 yoshga toʻlmagan va biror oliy oʻquv yurtida oʻqimasligi talab etiladi. Ushbu shartlarga rioya etgan holda, individ XMOda istalgan marta qatnasha oladi. Xalqaro matematika olimpiadasi jahondagi eng nufuzli matematika musobaqalaridan biridir. 2011-yil yanvar oyida Google shirkati ushbu olimpiadani tashkil etishga €1 million ajratgan.